ORDE do 15 de abril de 2011 pola que se aproba o plan de prioridades de inspección sanitaria para o trienio 2011-2013.
CONSELLERÍA DE SANIDADE — III. OUTRAS DISPOSICIÓNS — 28/04/2011

O Decreto 126/1992, do 14 de maio, sobre ordenación das funcións da Inspección de Servizos Sanitarios da Comunidade Autónoma de Galicia, establece no seu artigo 5º, que a conselleira de Sanidade, por proposta da Secretaría Xeral Técnica, aprobará o plan de inspección sanitaria.
O Decreto 310/2009, do 28 de maio, polo que se establece a estrutura orgánica da Consellería de Sanidade, atribúe no artigo 4º, á Secretaría Xeral Técnica, a función de inspección, que se realizará a través do órgano competente en materia de inspección, auditoría e acreditación, que, de conformidade co artigo 9º do dito decreto, exercerá as súas funcións sobre todos os centros, servizos, establecementos e prestacións sanitarias de titularidade pública ou privada da Comunidade Autónoma de Galicia.
No plan de inspección sanitaria establécense as liñas prioritarias de actuación dos servizos de inspección, co fin de garantir os dereitos dos cidadáns, así como as prestacións sanitarias adecuadas, de conformidade cos niveis de calidade establecidos na Comunidade Autónoma de Galicia.
A actividade dos servizos de inspección debe contemplarse como garantía da eficacia e eficiencia do sistema sanitario, sendo indubidable a importancia que adquire a función de inspección, control e avaliación das prestacións do Servizo Galego de Saúde e dos programas de Saúde Pública no ámbito da Comunidade Autónoma de Galicia.
No actual contexto, e con independencia do desenvolvemento das demais actividades de inspección sanitaria, ten especial importancia e relevancia o control do gasto e a loita contra a fraude, evitando deste modo as posibles desviacións que se poden producir nestas prestacións básicas, e contribuír deste xeito á sustentabilidade do sistema sanitario público de Galicia. Por este motivo, neste plan determínase a conveniencia de definir esta folla de ruta nas actuacións inspectoras para os vindeiros anos 2011, 2012, 2013, priorizando catro programas especiais de actuacións específicas dirixidas tanto á detección de fraude como a inspección e control da prestación da incapacidade temporal, co fin de que esta se adecúe a necesidades clínicas reais.
Este plan de prioridades de inspección sanitaria, logo de análise dun abano de programas especiais, centrarase nos ámbitos en que se observou maior marxe de manobra para contribuír a unha xestión máis eficiente na Consellería de Sanidade.
En consecuencia, en virtude das facultades que me confiren os artigos 34º.6 e 38º da Lei 1/1983, do 22 de febreiro, reguladora da Xunta e do seu presidente,
DISPOÑO:
Artigo único.
Apróbase o plan de prioridades de inspección sanitaria para o trienio 2011-2013 que figura como anexo a esta orden.
Santiago de Compostela, 15 de abril de 2011.
María del Pilar Farjas Abadía
Conselleira de Sanidade
ANEXO
Plan de prioridades de inspección sanitaria para o trienio 2011-2013
I. Programa especial de inspección da prestación farmacéutica:
1. Ámbito da receita electrónica.
Obxectivo xeral:
Control da dispensa e facturación en receita electrónica nas oficinas de farmacia de Galicia e control da publicidade e información á cidadanía nas oficinas de farmacia.
Actuacións específicas:
Esta actividade de control levarase a cabo a través da realización de visitas de inspección ás oficinas de farmacia das catro provincias da comunidade autónoma cos seguintes fins:
a) Detección de posibles desviacións ou irregularidades na dispensa electrónica: para isto realízase análise previa e valoración da información subministrada polo sistema de receita electrónica, seleccionando, desta forma, oficinas de farmacia diana obxecto de visita.
b) Comprobación da correcta utilización da tarxeta sanitaria individual dos pacientes na dispensa electrónica así como das tarxetas identificativas que permiten o acceso dos farmacéuticos ao sistema de receita electrónica.
c) Comprobación da presenza e a actuación profesional tanto por parte do farmacéutico como do persoal auxiliar.
d) Cumprimento da normativa específica sobre publicidade e información de medicamentos e produtos sanitarios.
2. Ámbito da prescrición farmacéutica.
Obxectivo xeral:
Control da prescrición nos seguintes colectivos de facultativos médicos con autorización para utilización de talonarios de receitas oficiais alleos á rede do Servizo Galego de Saúde:
1. Prescritores dos servizos de prevención.
2. Prescritores de residencias sociosanitarias sen convenio coa Consellería de Sanidade.
3. Prescritores das unidades de drogodependentes.
4. Médicos xubilados: uso persoal e familiar.
Actuacións específicas:
-Concreción de indicadores de calidade de prescrición específicos para a actuación de control.
-Avaliación e control das receitas facturadas ao Servizo Galego de Saúde prescritas por estes facultativos médicos respecto aos indicadores de calidade previamente definidos.
II. Programa especial de inspección e control da incapacidade temporal:
1. Colaboración no control dos procesos de IT en empregados públicos con adscrición ao réxime especial de Seguridade Social de funcionarios públicos do Estado xestionado por Muface e Mugeju.
Obxectivo xeral:
Conseguir que a taxa de absentismo por IT destes colectivos se adecue ás necesidades clínicas reais.
Obxectivos específicos:
-Adecuar as indicacións da prestación e aproximar os seus indicadores de IT aos tempos estándar.
-Adecuar as indicacións da prestación e evitar actuacións fraudulentas.
Actuación xeral:
Cooperación dos servizos de inspección sanitaria da Consellería de Sanidade cos órganos de persoal do resto das consellerías da Xunta de Galicia para axilizar a incorporación do traballador ao seu posto de traballo.
Actuacións específicas:
-Sinatura de acordo entre a Consellería de Sanidade e o resto das consellerías da Xunta de Galicia para a colaboración no Programa especial de inspección e control da incapacidade temporal para os anos 2011, 2012 e 2013 na Comunidade Autónoma de Galicia.
-Concreción e implantación dun protocolo de comunicación entre os servizos de Inspección Sanitaria da Consellería de Sanidade e os servizos de Xestión de Persoal e xefaturas territoriais das consellerías da Xunta de Galicia, con especial referencia á Consellería de Educación e Ordenación Universitaria.
-Concreción e implantación dun protocolo de vía rápida para a atención de baixas de curta duración.
-Concreción de protocolo de colaboración e coordinación entre as unidades médicas asesoras dos órganos de persoal e os inspectores médicos dos servizos de Inspección Sanitaria.
2. Seguimento dos procesos de IT de traballadores dos centros dependentes do Servizo Galego de Saúde e da Consellería de Sanidade.
Obxectivo xeral:
Adecuar as indicacións da prestación a necesidades clínicas reais e aproximar os seus indicadores aos tempos estándar.
Actuacións específicas:
-Definición e implantación dunha vía rápida de detección, comunicación e actuación ante os procesos de IT nos cales se requira a actuación inmediata.
-Definición e implantación do protocolo de actuación ordinario ante os procesos de IT dos traballadores dos centros dependentes do Servizo Galego de Saúde.
-Coordinación e comunicación directa e permanente entre a inspección e os equipos directivos e coordinadores designados dos centros sanitarios.
3. Seguimento dos procesos de IT de curta duración (inferiores a 30 días).
Obxectivo xeral:
Diminuír a percepción indebida desta prestación que se produce de forma considerable nestes procesos.
Actuacións específicas:
-Identificación e seguimento do perfil absentista de baixa duración.
-Revisión conxunta co médico prescritor.
4. Avaliación, seguimento e control da IT na poboación xeral.
Obxectivo xeral:
Mellora da xestión e control dos procesos de incapacidade temporal na poboación xeral.
Actuación xeral:
Manter os programas e a coordinación cos organismos competentes na materia.
III. Programa especial de detección de asistencia sanitaria con terceiros obrigados ao pagamento:
Obxectivo xeral:
Exercer o control do aseguramento e/ou da existencia de dereito de acceso ao sistema público polos diferentes usuarios, detectando as responsabilidades de terceiros obrigados ao pagamento e dirixindo ou instrumentando as accións oportunas para detectar estes servizos, e proceder a facilitar a súa facturación polas xerencias.
Actuacións específicas:
1. Subprograma de detección da asistencia sanitaria facturable a MATEP nos casos de determinación de continxencia como AT e/ou EP:
-Elaboración de instrución e procedemento de actuación que deberá seguir a Inspección de Servizos Sanitarios para identificación de casos e elaboración de informe documentado, en actividade prospectiva.
- Procedemento de actuación da Inspección de Servizos Sanitarios para identificación de casos e elaboración de informe documentado, en actividade retrospectiva aos últimos cinco anos facturables.
2. Subprograma de detección de asistencia sanitaria facturable a outros terceiros (compañías aseguradoras de tráfico, entidades de seguros privadas, mutualidades, agresións, etc.).
IV. Programa especial de mellora da xestión na inspección de saúde pública:
Obxectivos xerais:
-Promover a contención de gasto conforme os principios de austeridade, eficacia e eficiencia.
-Mellorar a actuación inspectora e a xestión do Servizo de Inspección de Saúde Pública mediante a aplicación dos procedementos de xestión da calidade.
Actuacións específicas
1. Elaboración de procedementos de xestión da calidade.
Elaboración de procedementos de xestión do uso de equipamentos e material para a realización das inspeccións co fin dunha adecuación destes ás necesidades reais.
2. Codificación dos equipamentos de medida
No procedemento de xestión de equipamentos e material, elaboración dunha instrución para a codificación dos equipamentos de medida.
3. Identificación do equipamento individual por inspector.
Realización da identificación do material individual necesario para a as funcións asignadas aos inspectores de saúde pública e elaboración dunha relación de material por inspector para un control exhaustivo do material servido en futuros pedidos.
4. Priorización do material de inspección.
Elaboración dun programa de xestión de existencias de material, para un mellor control delas.
Establecemento das prioridades de compra de material totalmente imprescindible para a realización das funcións de inspección.
5. Optimización do almacenamento e distribución.
Optimización do espazo de almacenaxe e das rutas de distribución.
6. Protocolización do uso e xestión do parque móbil.
Desenvolvemento dunha instrución para o uso dos vehículos oficiais pola inspección.
Realización dun seguimento semanal aleatorio dos vehículos, priorizando aqueles que veñan ocasionando máis gastos.